**20/2021. (VI. 8.) EMMI rendelet**

**a 2021/2022. tanév rendjéről**

A nemzeti köznevelésről szóló 2011. évi CXC. törvény 94. § (1) bekezdés [*a)*](https://optijus.hu/optijus/lawtext/A1100190.TV#sidlawrefP(94)B(1)p(a)), [*b)*](https://optijus.hu/optijus/lawtext/A1100190.TV#sidlawrefP(94)B(1)p(b)), [*p)*](https://optijus.hu/optijus/lawtext/A1100190.TV#sidlawrefP(94)B(1)p(p))és [*r)* pontjában](https://optijus.hu/optijus/lawtext/A1100190.TV#sidlawrefP(94)B(1)p(r)) kapott felhatalmazás alapján, a Kormány tagjainak feladat- és hatásköréről szóló 94/2018. (V. 22.) Korm. rendelet 92. § (1) bekezdés 8. pontjában meghatározott feladatkörömben eljárva a következőket rendelem el:

***1. A rendelet hatálya***

**1. §** A rendelet hatálya kiterjed

*a)* az iskolákra,

*b)* a kollégiumokra,

*c)* a gyógypedagógiai, konduktív pedagógiai nevelési-oktatási intézmények iskoláira és kollégiumaira, továbbá a fejlesztő nevelést-oktatást végző iskolaként működő gyógypedagógiai, konduktív pedagógiai nevelési-oktatási intézményekre,

*d)* a többcélú köznevelési intézmények iskoláira és kollégiumaira, [a továbbiakban az *a)-d)* pont alattiak együtt: nevelési-oktatási intézmény]

fenntartóra tekintet nélkül,

*e)* az Oktatási Hivatalra (a továbbiakban: Hivatal),

*f)* a fővárosi és megyei kormányhivatalokra, a járási (fővárosi kerületi) hivatalokra,

*g)* a tankerületi központokra és a Klebelsberg Központra,

*h)* a tanulókra és az iskolákba jelentkezőkre,

*i)* a pedagógusokra,

*j)* a nevelő és oktató munkát közvetlenül segítőkre, a műszaki, kisegítő és az egyéb munkakört betöltőkre, valamint

*k)* a tanulók és a jelentkezők törvényes képviselőire.

***2. A tanév, a tanítási év***

**2. §** (1) A nevelési-oktatási intézményekben a munkát a tanév, ezen belül a tanítási év keretei között kell megszervezni.

(2) Ha e rendelet másképp nem rendelkezik, a 2021/2022. tanévben a tanítási év első tanítási napja 2021. szeptember 1. (szerda) és utolsó tanítási napja 2022. június 15. (szerda). A tanítási napok száma - ha e rendelet másképp nem rendelkezik - száznyolcvanegy nap. A nappali oktatás munkarendje szerint működő szakgimnáziumban százhetvenkilenc, gimnáziumban és szakiskolában száznyolcvan nap a tanítási napok száma.

(3) Az iskola utolsó, befejező évfolyamán vagy befejező szakképzési évfolyamán az utolsó tanítási nap

*a)* középfokú iskolákban 2022. április 29.,

*b)* a két évfolyamos rész-szakképesítésekre való felkészítést folytató szakiskolákban 2022. május 31.

(4) A tanítási év lezárásának, a tanuló minősítésének, a magasabb évfolyamra lépésnek nem akadálya, ha az iskola a rendkívüli tanítási szünet elrendelése miatt kieső tanítási napokat a nemzeti köznevelésről szóló 2011. évi CXC. törvény (a továbbiakban: [Nkt.](https://optijus.hu/optijus/lawtext/A1100190.TV#sid)) [30. § (3) bekezdésében](https://optijus.hu/optijus/lawtext/A1100190.TV#sidlawrefP(30)B(3)) meghatározottak szerint nem tudja teljes egészében pótolni. Az iskola indokolt esetben gondoskodik az elmaradt tananyag 2022/2023. tanítási évben történő feldolgozásáról.

(5) A tanítási év lezárását követően az iskola - ha az iskola fenntartója, működtetője azzal egyetért, és az ahhoz szükséges feltételeket biztosítja - a tanulói részére pedagógiai program végrehajtásához nem kapcsolódó foglalkozásokat szervezhet, amelyeken a részvételt a tanuló, kiskorú tanuló esetén a szülő az iskola igazgatójához benyújtott kérelemben kezdeményezheti.

(6) A 2021/2022. évi átmeneti időszak téli közfoglalkoztatásával összefüggő képzési programban felnőttoktatás keretében részt vevő tanulók a 2021/2022. tanévre 2021. szeptember 1-jét követően is beiratkozhatnak.

(7) Az EFOP-3.7.1-17 „Aktívan a tudásért” projektben felnőttoktatás keretében részt vevő tanulók a 2021/2022. tanévre 2021. szeptember 1-jét követően is beiratkozhatnak.

**3. §** Az alapfokú művészeti iskolákban és a felnőttoktatásban a tanítási év első és utolsó napját - a tanítási év első és utolsó hetének keretében - az igazgató határozza meg.

**4. §** (1) A tanítási év első féléve 2022. január 21-ig tart. Az iskolák 2022. január 28-ig értesítik a tanulókat, kiskorú tanuló esetén a szülőket az első félévben elért tanulmányi eredményekről. A 3. §-ban meghatározott esetben az első félév utolsó napját az igazgató állapítja meg. Az értesítést ettől a naptól számított öt munkanapon belül kell megküldeni.

(2) Az első félév és tanítási év utolsó napját, a középiskolában a május-júniusi szóbeli érettségi vizsgaidőszak utolsó napját követő tizenöt napon belül az iskoláknak nevelőtestületi értekezleten el kell végezniük a pedagógiai munka elemzését, értékelését, hatékonyságának vizsgálatát. A nevelőtestületi értekezletről készített jegyzőkönyvet tájékoztatás céljából meg kell küldeni a fenntartónak.

***3. Tanítási szünet a tanítási évben, a tanítás nélküli munkanapok***

**5. §** A tanítási évben - a tanítási napokon felül - a nevelőtestület a tanév helyi rendjében meghatározott pedagógiai célra az általános iskolában, a fejlesztő nevelést-oktatást végző iskolában és az alapfokú művészeti iskolában hat, a nappali oktatás munkarendje szerint működő gimnáziumban, szakiskolában és készségfejlesztő iskolában hét, a szakgimnáziumban nyolc munkanapot tanítás nélküli munkanapként használhat fel, amelyből egy tanítás nélküli munkanap programjáról - a nevelőtestület véleményének kikérésével - az iskolai diákönkormányzat jogosult dönteni, egy tanítás nélküli munkanap kizárólag pályaorientációs célra használható fel.

**6. §** (1) Az őszi szünet előtti utolsó tanítási nap 2021. október 22. (péntek), a szünet utáni első tanítási nap 2021. november 2. (kedd).

(2) A téli szünet előtti utolsó tanítási nap 2021. december 21. (kedd), a szünet utáni első tanítási nap 2022. január 3. (hétfő).

(3) A tavaszi szünet előtti utolsó tanítási nap 2022. április 13. (szerda), a szünet utáni első tanítási nap 2022. április 20. (szerda).

(4) Az iskola az (1)-(3) bekezdésben meghatározott szünetek mellett - a tanítási év kezdő és befejező napjának változatlanul hagyásával - más időpontban is adhat a tanulóknak szünetet, valamint a szünetek kezdő és befejező napját módosíthatja, ha - az Nkt. 30. § (2) és [(3) bekezdésében](https://optijus.hu/optijus/lawtext/A1100190.TV#sidlawrefP(30)B(3)) meghatározottak megtartásával - heti pihenőnapon tartott tanítási nappal ehhez a szükséges feltételeket megteremti.

(5) A nemzetiségi oktatásban részt vevő iskolák az (1)-(3) bekezdésben meghatározott időpontoktól eltérhetnek, továbbá a (4) bekezdésben meghatározottak szerint a tanulók részére szünetet adhatnak, ha azt a nemzetiségi hagyományok vagy az anyanemzet hagyományai indokolják.

(6) Az (1)-(5) bekezdésben szabályozott szünetek napjain, ha azok munkanapra esnek, az iskolának - szükség esetén - gondoskodnia kell a tanulók felügyeletéről. A felügyelet megszervezéséről több iskola közösen is gondoskodhat.

***4. Az általános iskolai beiratkozás***

**7. §** Az [Nkt. 50. § (7) bekezdése](https://optijus.hu/optijus/lawtext/A1100190.TV#sidlawrefP(50)B(7)) alapján az iskola első évfolyamára a tanköteles tanulókat 2022. április 21-22-én kell beíratni.

***5. A vizsgák rendje***

**8. §** (1) Az érettségi vizsgákat az 1. mellékletben foglaltak szerint kell megtartani.

(2) Az alapfokú művészeti iskolákban a tanítási év utolsó három hetében lehet vizsgát szervezni. A vizsga időpontját az iskola igazgatója határozza meg.

(3) A szakgimnáziumban és a szakiskolában a szakmai, képesítő vizsgák időpontját az oktatásért felelős miniszter 2021. szeptember utolsó munkanapjáig teszi közzé a Hivatal honlapján.

***6. A középfokú iskolai, a kollégiumi felvételi eljárás, valamint az Arany János Programokkal kapcsolatos feladatok lebonyolításának ütemezése***

**9. §** A középfokú iskolai, a kollégiumi felvételi eljárás, valamint az Arany János Programokkal kapcsolatos feladatok lebonyolításának ütemezését a 2. melléklet tartalmazza.

***7. A témahetek és a témanap megszervezése***

**10. §** (1) A nevelési-oktatási intézmények működéséről és a köznevelési intézmények névhasználatáról szóló [20/2012. (VIII. 31.) EMMI rendelet](https://optijus.hu/optijus/lawtext/A1200020.EMM/tvalid/1920.1.1./tsid/) (a továbbiakban: [miniszteri rendelet](https://optijus.hu/optijus/lawtext/A1200020.EMM#sid)) [7. § (4) bekezdése](https://optijus.hu/optijus/lawtext/A1200020.EMM#sidlawrefP(7)B(4)) szerinti projektoktatást lehetővé tevő témahetek, illetve témanap időpontjai:

*a)* „PÉNZ7” pénzügyi és vállalkozói témahét 2022. március 7-11. között,

*b)* Digitális Témahét 2022. április 4-8. között,

*c)* Fenntarthatósági Témahét 2022. április 25-29. között,

*d)* Magyar Diáksport Napja 2021. szeptember 24.

(2) A nevelési-oktatási intézmény a munkatervében meghatározott módon részt vehet a témahetekhez, témanaphoz kapcsolódó programokon, továbbá a tantervben előírt, az adott témával összefüggő tanítási órákat, valamint egyéb foglalkozásokat a témahét, témanap keretében megszervezheti.

***8. Országos mérés, értékelés, szakmai ellenőrzés elrendelése***

**11. §** (1) A tanév során az alábbi három országos mérési program lebonyolítására kerül sor:

*a)* az [Nkt. 80. § (1) bekezdésében](https://optijus.hu/optijus/lawtext/A1100190.TV#sidlawrefP(80)B(1)) meghatározott, a tanulók szövegértési, matematikai és természettudományi kompetenciáit vizsgáló mérés a 6., a 8. és a 10. évfolyamon, a [miniszteri rendelet 79. § (6) bekezdésének](https://optijus.hu/optijus/lawtext/A1200020.EMM#sidlawrefP(79)B(6)) figyelembevételével;

*b)* a [miniszteri rendelet 135. §-a](https://optijus.hu/optijus/lawtext/A1200020.EMM#sidlawrefP(135)) alapján a két tanítási nyelvű nevelést-oktatást folytató általános iskolában a célnyelvi mérés, amely a hatodik évfolyamon a Közös Európai Referenciakeret (a továbbiakban: KER) szerinti A2 szintű, a nyolcadik évfolyamon a KER szerinti B1 szintű nyelvtudást méri;

*c)* a *b)* pontban foglalt iskolák célnyelvi mérésben részt vevő tanulóinak kivételével az angol vagy a német nyelvet első idegen nyelvként tanulók körében az idegen nyelvi mérés, amely a hatodik évfolyamon a KER szerinti A1 szintű, a nyolcadik évfolyamon a KER szerinti A2 szintű nyelvtudást méri.

(2) A méréseken az egyes érintett tanulók két mérési napon vesznek részt. A tanuló számára az egyik mérési napon az (1) bekezdés *a)* pontjában szereplő mérések közül a szövegértés és a matematika mérést, a másik mérési napon a természettudományi mérést és az adott tanulóra vonatkozó, az (1) bekezdés *b)* vagy *c)* pontja szerinti mérést kell a Hivatal által meghatározott eljárásrend szerint lebonyolítani.

(3) A méréseket az iskoláknak a Hivatal által meghatározott ütemezés szerint,

*a)* a 6. évfolyamon 2022. május 18-31.,

*b)* a 8. évfolyamon 2022. május 4-17.,

*c)* a 10. évfolyamon 2022. április 20. - május 3.

közötti időszakban kell lebonyolítaniuk. Az adott tanuló számára a két mérési nap sorrendje nem kötött, azt - a helyi sajátosságoknak megfelelően - az intézmény vezetője határozza meg.

(4) A méréseket a Hivatal által elkészített - és informatikai rendszerének közvetítésével az iskolák számára elérhetővé tett - digitális mérőeszközök alkalmazásával kell lebonyolítani.

(5) Az (1) bekezdésben meghatározott mérések előkészítéséhez szükséges, a Hivatal által meghatározott adatokat az iskolák a Hivatal részére 2022. március 11-ig küldik meg, a Hivatal által meghatározott módon.

(6) Azok az iskolák, amelyekben a matematika tantárgyat az adott nemzetiség nyelvén oktatják, az (5) bekezdésben szereplő adatszolgáltatás során egyénenként jelzik, hogy melyek azok a tanulók, akik számára a matematika mérőeszközt a Hivatal a nemzetiség nyelvén biztosítsa. Ezek a tanulók a matematika mérést a nemzetiség nyelvén teljesítik.

(7) A Hivatal a mérési eredmények alapján az (1) bekezdésben szereplő mérésekről

*a)* 2023. február 28-ig intézményi és fenntartói szintű elemzéseket készít, és azokat a honlapján nyilvánosságra hozza;

*b)* 2023. február 28-ig tanulói szintű elemzéseket készít, és azokat a honlapján az [Nkt. 80. § (3) bekezdésében](https://optijus.hu/optijus/lawtext/A1100190.TV#sidlawrefP(80)B(3)) szereplő mérési azonosító felhasználásával honlapján hozzáférhetővé teszi;

*c)* 2023. március 31-ig országos elemzést készít, és megküldi az oktatásért felelős miniszternek.

(8) A Hivatal az (1) bekezdés *b)* és *c)* pontjában meghatározott mérések intézményi szintű, az adott nyelvi szint teljesítéséről szóló összesített adatait 2022. június 30-ig a honlapján nyilvánosságra hozza.

(9) A tanuló eltérő ütemű fejlődéséből, fejlesztési szükségleteiből fakadó egyéni hátrányok csökkentése, továbbá az alapkészségek sikeres megalapozása és kibontakoztatása érdekében az általános iskolák 2021. október 15-ig felmérik azon első évfolyamos tanulóik körét, akiknél az óvodai jelzések vagy a tanév kezdete óta szerzett tapasztalatok alapján az alapkészségek fejlesztését hangsúlyosabban kell a későbbiekben támogatni, és ezért a pedagógus indokoltnak látja az azt elősegítő pedagógiai tevékenység megalapozásához a Diagnosztikus fejlődésvizsgáló rendszer alkalmazását. Az általános iskolák 2021. november 5-ig a Hivatal által meghatározott módon jelentik a Hivatalnak az érintett tanulók létszámát. Az e bekezdésben meghatározott vizsgálatokat az általános iskoláknak a kiválasztott tanulókkal 2021. december 10-ig kell elvégezniük.

(10) Az általános iskolai feladatellátásban részt vevő nevelési-oktatási intézmények a nyolcadik évfolyamos tanulóik számára - a felnőttoktatásban tanulók kivételével - 2021. szeptember 20. és 2021. október 11. között megszervezik az [Nkt. 80. § (1a) bekezdése](https://optijus.hu/optijus/lawtext/A1100190.TV#sidlawrefP(80)B(1a)) alapján a pályaválasztást megalapozó kompetenciák vizsgálatát a Hivatal által elkészített - és informatikai rendszerének közvetítésével az iskolák számára elérhetővé tett - digitális mérő- és támogatóeszközökkel, a Hivatal által kiadott eljárásrend alkalmazásával.

(11) A 2021/2022. tanévben az [Nkt. 80. § (9) bekezdése](https://optijus.hu/optijus/lawtext/A1100190.TV#sidlawrefP(80)B(9)) és a szakképzésről szóló [2019. évi LXXX. törvény 35. § (5) bekezdése](https://optijus.hu/optijus/lawtext/A1900080.TV#sidlawrefP(35)B(5)) alapján országos mérés, értékelés keretében a tanulók fizikai állapotának és edzettségének vizsgálatát az iskolák - az 1-4. évfolyamon, valamint a felnőttoktatásban tanulók kivételével - a nappali rendszerű iskolai oktatásban részt vevő tanulók esetében megszervezik. A mérés eredményeit az érintett iskolák 2022. június 15-ig feltöltik a Nemzeti Egységes Tanulói Fittségi Teszt rendszerbe.

**12. §** (1) 2021. október 1. és 2022. május 31. között országos pedagógiai-szakmai ellenőrzés keretében meg kell vizsgálni a [miniszteri rendelet 80. § (4) bekezdése](https://optijus.hu/optijus/lawtext/A1200020.EMM#sidlawrefP(80)B(4)) szerinti fenntartói intézkedési tervben foglaltak végrehajtását és dokumentálását.

(2) Az (1) bekezdés szerinti ellenőrzést a Hivatal folytatja le. Az ellenőrzésről készült jelentést a Hivatal 2022. augusztus 31-ig küldi meg az oktatásért felelős miniszter részére.

(3) 2022. január 3. és 2022. március 31. között szakmai ellenőrzés keretében meg kell vizsgálni a Hivatal által kiválasztott nevelési-oktatási intézményekben az egyéni munkarenddel rendelkező tanulók osztályozóvizsga-kötelezettségének teljesítését és dokumentálását.

(4) A (3) bekezdés szerinti ellenőrzést a Hivatal folytatja le. Az ellenőrzésről készült jelentést a Hivatal 2022. június 30-ig küldi meg az oktatásért felelős miniszter részére.

***9. Záró rendelkezések***

**13. §** Ez a rendelet 2021. szeptember 1-jén lép hatályba.

**14. §** Ez a rendelet 2023. június 1-jén hatályát veszti.